L’Ajuntament de Carcaixent es compromet a l’impuls de la pilota
21 de Marzo de 2019

Carcaixent

L’Ajuntament de Carcaixent i el Club de Pilota de Carcaixent treballaran de forma conjunta per a impulsar la pràctica i l'interés per este esport autòcton en la localitat. Així ha quedat manifest després d’una reunió mantinguda entre les dues entitats on s’ha fet balanç de la situació de la pilota a Carcaixent i on s’han marcat les actuacions i les línies a seguir per tal d’augmentar l'interés entre la població.

El Club de Pilota de Carcaixent reconeix la col·laboració rebuda des de l’Ajuntament, tant a nivell econòmic com en la cessió d’instal·lacions, i alhora manté la seua petició per a resoldre els problemes que s’arrosseguen des de fa molt de temps, com ara la falta en Carcaixent d’instal·lacions adequades per a la pràctica de la pilota. El club és conscient que l’actual trinquet, de propietat privada, necessitaria inversions importants, per la qual cosa no està disponible. I això repercuteix negativament en la seua activitat perquè els impedeix dur endavant un projecte o, fins i tot, col·laborar en projectes amb clubs de l’altres localitats .

Des del consistori s’ha manifestat la voluntat de dotar la ciutat de Carcaixent d'unes instal·lacions esportives municipals per a la pilota valenciana que possibiliten la seua pràctica en condicions. D’igual manera, mentre no es puga disposar d'unes infraestructures adients, s’ha atés una demanda del club com era el reasfaltat del carrer Baronessa Santa Bàrbara on actualment es juguen les partides de raspall, actuació que es durà a terme en els pròxims mesos junt amb l’asfaltat del carrer Vidal Canet.

Una altra de les propostes en la qual estan treballant les dues entitats és la recuperació de l’escola de pilota i del campionat interescolar, iniciatives que anirien lligades amb una campanya de difusió d’este esport en els centres escolars per part del Club de Pilota. Igualment, també s’ha acordat donar-li, en la mesura de les possibilitats, més suport i visibilitat en els canals de comunicació municipals.

L’alcalde de Carcaixent, Paco Salom, ha destacat que “és important cuidar un esport tradicional nostre i fer-ho de la mà de persones que se l’estimen i el coneixen en profunditat com són els integrants del Club de Pilota de Carcaixent”. Salom ha manifestat la voluntat de treballar perquè Carcaixent torne a estar en el mapa de la pilota: “Estem assistint a un ressorgiment d’este esport i volem que el nostre poble també puga agafar eixe tren, i això ho hem d’aconseguir amb el treball conjunt de l’Ajuntament i del Club de Pilota, voluntat que tenim les dos parts de manera clara i decidida”. En eixe sentit, tant el club com l’Ajuntament s’han compromés a col·laborar en l'elaboració d'un projecte sobre instal·lacions per dotar la ciutat de l’equipament mínim per a possiblitar l’ensenyament i la pràctica de la pilota sense haver de desplaçar-se a localitats pròximes.